Nuruddin al-Bitruji

Nur ad-Din al-Bitruji (juga dieja Nur al-Din Ibn Ishaq Al-Betrugi dan Abu Ishâk ibn al-Bitrogi; ejaan lain adalah al Bidrudschi) (dikenali di Barat dengan nama Latin Alpetragius) (meninggal dunia sekitar 1204) ialah seorang ahli falak dan qadi dari al-Andalus. Di sebalik pengetahuan beliau yang terbatas tentang Almagest Ptolemy, al-Biṭrūjī adalah ahli falak yang pertama selepas Ptolemy yang mempersembahkan sistem astonomi bukan Ptolemy sebagai alternatif bagi model Ptolemy. Aspek asli lain sistemnya adalah bahawa beliau mencadangkan sebab fizikal pergerakan cakerawala.

Kawah Alpetragius di bulan dinamakan sempena beliau.

Hayat

Hampir tiada satu pun yang diketahui tentang hayatnya, melainkan nisbah namanya yang mungkin berasal dari Los Pedroches (al-Biṭrawsh), satu kawasan berhampiran Cordoba. Beliau adalah anak murid Ibn Tufail dan sezaman dengan Ibnu Rusyd.

Model planet 
Al-Bitruji mencadangkan teori tentang pergerakan planet yang dalamnya dia berharap untuk mengelak epikitar dan eksentrik, dan menggambarkan fenomena yang khusus bagi bintang yang bergerak, melalui putaran sebati sfera homosentrik. Ini adalah ubah suaian sistem pergerakan planet yang dicadangkan para pendahulunya, Ibn Bajjah dan Ibn Tufail. Beliau tidak berjaya menggantikan model planet Ptolemy, dengan ramalan nombor kedudukan planet dalam tatarajahnya kurang tepat berbanding model Ptolemy, disebabkan kesukaran pemetaan model epikitar Ptolemy ke atas sfera bulatan sepusat Aristotle.

Ada pihak yang menyarankan bedasarkan terjemahan dalam bahasa Latin bahawa sistem beliau adalah kemaskini dan formulasi semula sistem Eudoxus dari Cnidus yang digabungkan dengan pergerakan bintang tetap yang dikembangkan al-Zarqālī. Bagaimana pun, tidak diketahui samada ahli kosmologi al-Andalus itu mempunyai capaian atau pengetahuan mengenai karya-karya Eudoxus.

Salah satu aspek asli sistem al-Biṭrūjī adalah cadangan beliau mengenai sebab fizikal pergerakan cakerawala. Beliau menggabungkan idea "impetus" (pertama kali dicadangkan John Philoponus) dan konsep shawq  ("desire"), oleh Abū al‐Barakāt al‐Baghdādī, untuk menjelaskan bagaimana tenaga dipindahkan dari penggerak pertama yang ditempatkan di dalam sfera ke-9 kepada sfera-sfera lain, yang menjelaskan kelajuan bolehubah dan pergerakan berbeza sfera-sfera lain. Beliau menyalahi idea Aristotle bahawa terdapat dinamik jenis tertentu bagi setiap alam, yang menggunakan sebagai ganti dinamik yang sama kepada subqamari dan alam cakerawala.

Karya
Al-Bitruji menulis Kitāb al-Hayʾah (The book of theoretical astronomy/cosmology, bahasa Arab, كتاب الهيئة), yang memaparkan kritikan terhadap Almagest Ptolemy dari sudut pandangan fizikal. Ia cukup dikenali di Eropah antara kurun ke-13 dan ke-16, dan dianggap sebagai alternatif sah bagi Almagest Ptolemy dalam lingkungan-lingkungan skolastisisme.

Karya ini diterjemahkan ke bahasa Latin oleh Michael Scot pada 1217 dengan judul De motibus celorum (pertama kali dicetak di Vienna pada 1531). Terjemahan dalam bahasa Ibrani dilakukan Moses ibn Tibbon pada 1259.

Terdapat juga karya tanpa nama tentang air pasang (Escorial MS 1636, bertarikh 1192) yang mengandungi bahan yang kelihatannya dipinjam daripada al-Bitruji.

Catatan

Rujukan
  (PDF version)

Bacaan lanjut 
 Helaine Selin, Encyclopaedia of the history of science, technology, and medicine in non western cultures, p. 160

Kelahiran abad ke-12
Kematian 1204
Ahli astronomi Islam Zaman Pertengahan
Ahli falsafah Arab Zaman Pertengahan
Ilmuwan Moor
Ahli falsafah kurun ke-12
Ahli falsafah Muslim
Ahli astronomi kurun ke-12